钦定古今图书集成/方舆汇编/职方典/第1404卷 > 《重修静江府学记》前人
## 钦定古今图书集成/方舆汇编/职方典/第1404卷 > 《重修静江府学记》前人

古者圣王设为学校以教其民，由家及国，大小有序，
使民无不入乎其中而受学焉。而其所以教人之方，
则皆因其天赋之秉彝而为之品节以开导而劝勉
之。使其明诸心，修诸身，行于父子、兄弟、夫妇、朋友之
间，而推之以达于君臣、上下、人民事物之际，必无不
尽其分焉者。及其学之既成，而又兴其贤且能者置“之列位。”是以当是之时，义理休明，风俗醇厚，而公卿
大夫列士之选，无不得其人焉。此先王学校之官所
以为政事之本、道德之归，而不可一日废焉者也。至
于后世学校之设，不异先王，然其师之所以教，弟子
之所以学，则皆忘本逐末，怀利去义，而无复先王之
意。以故学校之名虽在，而其实不举。其后至于风俗
日敝，人材日衰，虽以汉唐之盛隆，而无以仿佛乎三
代之叔季，然犹莫有察其所以然者，顾遂以学校为
虚文，而无所与于道德政理之实。于是为士者求道
于老氏、释氏之门，为吏者责治乎簿书期会之最。盖
学校之仅存，而不至于遂废者，亦无几耳。乃者圣上
慨然，悯其如此，亲屈銮辂，临幸学宫，发诏诸生，厉之
以为君子之儒而无慕乎人爵者，德意既甚美矣。而
静江守臣广汉张侯栻适以斯时一新其府之学，亦
既毕事，则命其属具图与书，使人于武彝山间谒熹
文以记之。顾非其人，欲谢不敏，而惟侯之意不可以
虚辱。乃按图考书，以订其事，则皆曰：“静江之学，自唐
观察使陇西李侯昌巙，始立于牙城之西北，其后又
徙于东南。历时既久，士以卑庳堙郁为病。有宋乾道
三年，知府延平张侯维乃撤而迁于始安故郡之墟。
盖其地自郡废而为浮屠之室者三。始议易置，而部
使者有惑异教持不可者，既乃仅得其一，遂因故材
而亟徙焉。以故规模偏陋，复易摧圮。至于”今。侯然后
乃得并斥左右佛舍置他所，度材鸠匠，合其地而一
新焉。殿庑崇邃，堂宇广深，师生之舍，环列庑外，隆隆
翼翼，不侈不陋，其为诸侯之学，所以宣布天子命教
者，甚实且称。熹于是喟然起而叹曰：“夫《远非鬼》，崇本
教以侈前人之功。侯之为是，则既可书已。抑熹闻之，
侯之所以教于是者，莫非”明义及本，以遵先王“敩学”
之遗意，而欲使其学者皆知所以不慕人爵，为君子
儒，如明诏之所谓者，则其可书，又岂徒以一时兴作
之盛为功哉？故特具论其指意所出者为详，而并书
其本末如此云。